E-urheilu on tullut jäädäkseen ja nousemassa maailmalla suuryleisön suosioon, perinteisen urheilun rinnalle. Parhaat ammattipelaajat tienaavat jo kuin huippujalkapalloilijat tai -jääkiekkoilijat: Dota 2 -tietokonepeliä ammatikseen pelaava Jesse "JerAx" Vainikka pokkasi joukkueineen joulukuussa Bostonissa pelatun Boston Major 2016 -turnauksen voitosta peräti miljoona dollaria!

- Ikäisekseni tienaan kyllä suhteessa aika hyvin, kun vertaa vaikka, että tekisi kesätöitä, Ylen Urheiluviikonlopussa vieraillut Vainikka, 24, naurahtaa.

Matka huipulle on toisaalta myös kovan työn takana, aivan kuten muissakin urheilulajeissa. Vainikalle e-urheilu vie päivästä 8-tuntisen työpäivän verran.

- Ja ei se ei ole pelkästään pelaamista. Katsomme videolta pelejä ja puhumme tiimin kanssa, Vainikka kertaa ammattipelaajan arkipäivää.

Elektronisella urheilulla on Suomessa oma kattojärjestö: Suomen elektronisen urheilun liitto SEUL. Vainikan mukana Urheiluviikonlopussa vieraillut SEULin puheenjohtaja Joonas Kapiainen ennustaa, että tulevaisuudessa tietokoneet saatetaan nähdä jopa olympialaisissa.

- Kyseessä on valtava kulttuuri, suuri mediaspektaakkeli, joka kasvaa koko ajan. Tapahtumilla on miljoonia katsojia ympäri maailman, joten esimerkiksi siinä mielessä näen elektronisessa urheilussa olevan ainesta jopa olympialajiksi, Kapiainen sanoo.

Katso Jesse "JerAx" Vainikan ja Joonas Kapiaisen Urheiluviikonlopun haastattelu kokonaisuudessaan klikkaamalla artikkelin kuvaa.